**Јавни позив за пријављивање на обуку**

**Студирај у Србији – Интернационализација ВШУ**

У склопу иницијативе **„Студирај у Србији“**, коју Министарство просвете, науке и технолошког развоја у сарадњи са Фондацијом Темпус спроводи са циљем подршке процесу **интернационализације образовног система Републике Србије и повећања броја страних студената у Србији**, позивамо Вас да узмете учешће у обуци која је усмерена на интернационализацију високошколских установа.

Како је један од приоритета у овој области спровођење што већег броја студијских програма и предмета на страним језицима, првенствено енглеском, у циљу привлачења страних студената и њихове интеграције у академско окружење Универзитета у Крагујевцу, за наредни период предвиђена је организација прилагођене обуке предавача који желе да **унапреде своје језичке компетенције и методолошке приступе у извођењу наставе на енглеском језику и раду са страним студентима.** Основни циљ ове иницијативе јесте да се наставници Универзитета у Крагујевцу оснаже у спровођењу целокупних студијских програма на енглеском језику.

Обука ће бити спроведена од стране стручњака у области англистике и представника Филолошко-уметничког факултета Универзитета у Крагујевцу који су у претходном периоду за ову специфичну сврху обучили инострани тренери: *Ernesto Macaro* и *Mark Searle (University of Oxford)* и *Mary Page (University of Southampton*). Поменути инострани тренери угледни су стручњаци на пољима *English as a Medium of Instruction (EMI)* и *English for Specific Purposes (ESP)*, са богатим искуством у обучавању академског особља и иновативним наставним активностима.

По завршетку обуке, очекује се да учесници:

• **Активирају своје језичке вештине у домену језика струке;**

• Овладају знањем и буду у могућности да примене наставне методологије прилагођене међународном окружењу на енглеском језику, **са посебним нагласком на иновативне методе наставе** (нпр. управљање радом у групама и радом у учионици, подстицање интеракције студената, стратегије за приступ студентима различитих националности и матерњих језика итд.);

• Овладају знањем и буду у могућности да примене адекватне **методе планирања часова и оцењивања студената у међународном окружењу;**

• Овладају знањем и буду у могућности да примене **иновативне ИТ алате у настави** на енглеском језику.

Обука **није усмерена** на подизање општих језичких компетенција, већ на специјализовану област *English as a Medium of Instruction*, тј. коришћење енглеског као језика наставе, те је владање енглеским језиком на Б2 нивоу неопходан предуслов за учешће.

Обука ће отпочети крајем октобра 2019. године, а њено трајање и динамика биће утврђени у договору између полазника и предавача, у зависности од расположивости и преференција полазника, а план је да то буде у трајању од 2 месеца. Обука ће бити организована динамиком једног до два двочаса недељно.

**Учешће у обуци је бесплатно**, а учесницима ће бити обезбеђени и материјали за рад. Полазницима са факултета изван Крагујевца биће надокнађени путни трошкови.

На крају обуке, свим полазницима који положе завршни тест **биће додељен сертификат** који издаје Универзитет у Крагујевцу.

**Пријавна документација:**

1. Пријавни формулар (молимо преузмите формулар)
2. Потврда о запослењу, односно ангажовању на Универзитету у Крагујевцу (Потврда мора да садржи датум заснивања и врсту радног односа, звање, проценат ангажмана у настави, списак наставних предмета на којима сте ангажовани, као и остале релевантне информације.)
3. Потврда о познавању енглеског језика на [Б2 нивоу](https://rm.coe.int/CoERMPublicCommonSearchServices/DisplayDCTMContent?documentId=090000168045bb52) (Уколико не поседујете званичан сертификат о познавању енглеског језика, потврду Вам може издати и предметни наставник на Вашем Факултету. [Молимо преузмите форму](http://kg.ac.rs/Docs/Language_Assessment_Sheet.pdf)) – није обавезан документ
4. Потврда о капацитету извођења наставе на енглеском језику (акредитација студијског програма на енглеском језику, искуство у раду са страним студентима, доступност предмета на енглеском језику у каталогу предмета Универзитета, заинтересованост страних студената за ову академску област и сл.)

**Критеријуми селекције кандидата**

1. Ниво познавања језика у тренутку пријаве

2. Врста радног односа, односно ангажовања на Универзитету

3. Проценат ангажмана у настави

4. Капацитет извођења наставних предмета на енглеском језику (акредитација студијског програма на енглеском језику, искуство у раду са страним студентима, доступност предмета на енглеском језику у каталогу предмета Универзитета, заинтересованост страних студената за ову академску област и сл.)

5. Мотивација

**Начин пријаве**

Пријавна документа достављате Одељењу за међународну сарадњу путем имејл адресе [razvojkarijere@kg.ac](mailto:razvojkarijere@kg.ac).rs , са назнаком *Пријава на јавни позив*.

**Рок за пријаву: четвртак, 10. октобар 2019. године, до 16:00 часова.**

Након истека рока, а у циљу осигурања хомогености групе, сви кандидати који испуњавају критеријуме конкурса полагаће улазни тест језичких компетенција. Очекује се да ће тестирање бити спроведено у сарадњи са *British Council*-ом у Србији.

Универзитет у Крагујевцу задржава право да затражи на увид документ који потврђује формалну повезаност и ангажовање у настави.

За сва додатна питања можете контактирате Оливеру Мијатовић, Руководиоца Одељења за међународну сарадњу, путем имејл адресе [olivera.mijatovic@kg.ac.rs](mailto:olivera.mijatovic@kg.ac.rs) , или телефона 034 304 985.